สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 16 เมษายน 2558
16 เม.ย. 2558

ผู้สื่อข่าวรายงานว่า ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวสูงขึ้น เนื่องจากอัตราว่างงานที่ลดลงส่วนทางกับการคาดการณ์ โดยหุ้นกลุ่มแบงก์ดีดตัวขึ้นเช่นเดียวกับหุ้นกลุ่มเหมืองภายหลังจากที่ราคาสินค้าโภคภัณฑ์ปรับตัวสูงขึ้น
โดยดัชนี S&amp;P/ASX 200 บวก 39.10 จุด หรือ 0.66% ปิดที่ 5,947.50 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,917.60 จุด เพิ่มขึ้น 40.30 จุด, +0.69%
สำหรับดัชนีนิกเกอิตลาดหุ้นโตเกียวปิดขยับขึ้นในวันนี้ เนื่องจากการพุ่งขึ้นของราคาน้ำมันดิบได้ช่วยหนุนหุ้นกลุ่มพลังงานดีดตัวขึ้น
สำนักข่าวเกียวโดรายงานว่า ดัชนีนิกเกอิปรับขึ้น 16.01 จุด หรือ 0.08% ปิดที่ 19,885.77 จุด
ขณะที่ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้พุ่งสูงขึ้น เนื่องจากตลาดคาดการณ์ว่า ทางการจีนจะใช้มาตรการกระตุ้นเศรษฐกิจเพิ่มเติม ภายหลังจากที่ข้อมูลเศรษฐกิจจีนที่ได้มีการเปิดเผยเมื่อเร็วๆนี้บ่งชี้ถึงการชะลอตัวลงของเศรษฐกิจประเทศ สำนักข่าวซินหัวรายงานว่า ดัชนีเซี่ยงไฮ้คอมโพสิตพุ่ง 110.66 จุด หรือ 2.71% ปิดที่ 4,194.82 จุด
ส่วนดัชนีคอมโพสิตตลาดหุ้นเกาหลีใต้ปรับตัวสูงขึ้น 0.94% เนื่องจากนักลงทุนต่างชาติช้อนซื้อหุ้นที่มีทุนจดทะเบียนสูง อันเป็นผลมาจากสภาพคล่องที่สูงขึ้นในต่างประเทศ ขณะที่เงินวอนแข็งค่าเมื่อเทียบดอลลาร์สหรัฐ โดยดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 19.94 จุด ปิดที่ 2,139.9 จุด โดยมีปริมาณการซื้อขายหนาแน่น 468.9 ล้านหุ้น มูลค่า 7.18 ล้านล้านวอน (6.59 พันล้านดอลลาร์) โดยมีหุ้นบวกมากกว่าหุ้นลบในสัดส่วน 458 ต่อ 353
ขณะเดียวกันดัชนีฮั่งเส็งตลาดหุ้นฮ่องกงปิดตลาดปรับตัวเพิ่มขึ้นในวันนี้ ตามตลาดหุ้นจีน ท่ามกลางกระแสคาดการณ์เกี่ยวกับมาตรการกระตุ้นเศรษฐกิจเพิ่มเติมจากทางการจีน หลังจากที่มีการเปิดเผยข้อมูลเศรษฐกิจที่อ่อนแอ โดยดัชนีฮั่งเส็งเพิ่มขึ้น 120.89 จุด หรือ 0.44% ปิดวันนี้ที่ 27,739.71 จุด